P6_TA(2006)0358

Zimbabwen tilanne

Euroopan parlamentin päätöslauselma Zimbabwen tilanteesta

Euroopan parlamentti, joka

- ottaa huomioon 15. tammikuuta 2004 [1], 16. joulukuuta 2004 [2] ja 7. heinäkuuta 2005 [3] antamansa päätöslauselmat,

- ottaa huomioon 30. tammikuuta 2006 hyväksytyn neuvoston yhteisen kannan 2006/51/YUTP [4], jolla jatketaan Zimbabween kohdistettavia rajoittavia toimenpiteitä 20. helmikuuta 2007 saakka,

- ottaa huomioon 15. kesäkuuta 2005 hyväksytyn komission asetuksen (EY) N:o 898/2005 [5], jolla laajennetaan luetteloa Zimbabwessa oleskelevista henkilöistä, joihin kohdennetaan rajoittavia toimenpiteitä,

- ottaa huomioon kertomuksen "Zimbabwe: An Opposition Strategy", jonka Kansainvälinen kriisiryhmä (International Crisis Group, ICG) julkaisi 24. elokuuta 2006,

- ottaa huomioon työjärjestyksen 115 artiklan 5 kohdan,

A. ottaa huomioon, että Zimbabwen humanitaarisesti, poliittisesti ja taloudellisesti järkyttävä tilanne pahenee entisestään ja 700000 ihmistä jäi hätää kärsimään nk. Murambatsvina-operaation ("heittäkää roskaväki ulos") jäljiltä, nälänhätä uhkaa yli neljää miljoonaa zimbabwelaista, jotka elävät elintarvikeavun varassa, ja poliittiset vainot kiihtyvät,

B. ottaa huomioon, että Zimbabwen hallitus on esittänyt viestinnän salakuuntelua koskevan lakialoitteen, joka antaisi armeijalle, tiedustelupalveluille, poliisille ja presidentin kanslialle luvan valvoa sähköpostiviestejä, Internet-yhteyksiä ja puhelinkeskusteluja,

C. katsoo, että 26. marraskuuta 2005 järjestetyt parlamentin ylähuoneen vaalit olivat malliesimerkki poliittisesta holhouksesta, ja niiden tarkoituksena oli lujittaa Zanu PF -puolueen autoritaarista otetta Zimbabwesta,

D. ottaa huomioon, että Zimbabwen tärkein oppositiopuolue Movement for Democratic Change (MDC) jakaantui valitettavasti kahteen siipeen lokakuussa 2005,

E. ottaa huomioon, että Afrikan kehitys on läntisten demokratioiden ensisijainen tavoite, mutta tunnustaa samalla, että pelkällä avulla ei saada paljoa aikaan, vaan Afrikan hallitusten olisi kannettava kortensa kekoon ja sitouduttava demokratiaan, oikeusvaltion periaatteeseen ja ihmisoikeuksien kunnioittamiseen,

F. ottaa huomioon, että Zimbabwea vaivaa yli 70 prosentin työttömyys ja maan inflaatioaste on maailman korkein,

G. on huolestunut ihmisoikeusjärjestöjen raporteista, joiden mukaan zimbabwelaissiirtolaiset joutuvat helposti väkivallan ja hyväksikäytön uhreiksi Etelä-Afrikassa,

H. ottaa huomioon, että Afrikan unioni (AU), eteläisen Afrikan kehitysyhteisö (SADC) ja erityisesti Etelä- Afrikka eivät ole asettuneet vastustamaan riittävän voimakkaasti Mugaben hirmuhallintoa;

1. tuomitsee Zimbabwen kansaa herkeämättä sortavan Mugaben diktatuurin ja ilmaisee syvän pettymyksensä siihen, että alueen toimijat, kuten Afrikan unioni, eteläisen Afrikan kehitysyhteisö ja Etelä-Afrikka, kieltäytyvät vastustamasta voimakkaammin hallinnon rikkomuksia eivätkä ole vaatineet Zimbabwen hallitusta korjaamaan toimintatapojaan ja palauttamaan demokratiaa ja oikeusvaltion periaatetta;

2. vaatii Mugaben hallintoa täyttämään lupauksensa ja järjestämään asuinpaikan kaikille niille, jotka pakotettiin lähtemään kodeistaan epäinhimillisen Murambatsvina-operaation aikana;

3. pahoittelee, että hallituksen sortotoimet, kuten terveydenhoitopalveluihin pääsyä vaikeuttanut pakkohäätöohjelma ja aids-potilaiden haavoittuvuutta entisestään lisänneet riittämättömät sosiaalipalvelutoimet ovat hidastaneet Zimbabwen edistymistä hi-viruksen/aidsin torjunnassa;

4. panee huolestuneena merkille, että Zimbabwea koettelee parhaillaan yksi maailman pahimmista hiv/aids-epidemioista ja tautiin kuolee joka viikko yli 3200 ihmistä; kehottaa Zimbabwen hallitusta ryhtymään kiireesti toimiin parantaakseen pääsyä retroviruslääkehoitoon, sillä tällä hetkellä ainoastaan 8 prosenttia tautiin sairastuneista saa kyseistä hoitoa;

5. kieltäytyy tunnustamasta Zimbabwessa äskettäin valitun "senaatin" valtaoikeutusta, sillä arvostelua herättäneisiin vaaleihin osallistui ainoastaan 15 prosenttia zimbabwelaisista ja Zanu PF -puolueen vaalivoitto oli varmistettu ennalta;

6. vaatii, että viestinten salakuuntelua koskeva lakialoite on vedettävä pois ja terrorismia ja valtiosta riippumattomia järjestöjä koskevat lakiehdotukset kumottava, sillä näiden varjolla nujerretaan todennäköisesti entistä kovemmin ottein kaikki Mugaben hallintoa vastustavat;

7. on tyrmistynyt Mugaben hallinnon salaisista yrityksistä kaapata valtaansa Zimbabwen Punainen Risti suosittelemalla pakkokeinoin järjestön työntekijöiksi hallinnon jäseniä ja tukijoita; panee merkille, että Tanska, Yhdistynyt kuningaskunta ja muut jäsenvaltiot ovat Zimbabwen Punaisen Riskin suurimpia rahoittajia; pelkää tämän enteilevän sitä, että Zimbabwen Punaisen Ristin elintarvike-apua ryhdytään käyttämään poliittisena aseena, mikä estää haavoittuvassa asemassa olevia zimbabwelaisia saamasta kipeästi tarvitsemaansa apua;

8. vaatii voimakkaasti, että vuoden 2010 jalkapallon MM-karsintaotteluista tai itse kisoista ei saa koitua minkäänlaista taloudellista hyötyä tai myönteistä mainosarvoa Mugaben hallinnolle; kehottaa tässä yhteydessä MM-lopputurnauksen isäntämaata Etelä-Afrikkaa ja Kansainvälistä jalkapalloliittoa Fifaa sulkemaan Zimbabwen karsintaotteluiden ulkopuolelle ja epäämään siltä oikeuden järjestää kansainvälisiä ystävyysotteluita tai pelata kotikentällä MM-kisoihin osallistuvien maiden joukkueita vastaan;

9. kehottaa Robert Mugabea pitämään kiinni lupauksestaan ja luopumaan vallasta mieluummin ennemmin kuin myöhemmin, sillä tämä olisi suurin mahdollinen yksittäinen askel kohti Zimbabwen yhteiskunnan, poliittisen elämän ja talouden elvyttämistä sekä Zanu PF:n ja MDC:n sekä muiden oppositioliikkeiden välisten myönteisten siirtymäneuvottelujen käynnistämiseksi;

10. suhtautuu myönteisesti MDC-puolueen kahden siiven Etelä-Afrikassa 26. elokuuta 2006 pitämään kokoukseen ja kehottaa kaikkia Mugaben hallintoa vastustaneita yhdistämään voimansa ja varmistamaan, että Zimbabwen kansa saa niistä todella demokraattisen, edustavan ja yhtyneen opposition, joka on kaikin tavoin valmis hallitusvastuuseen ja ryhtymään poliittisiin ja taloudellisiin muutoksiin paremman Zimbabwen puolesta;

11. onnittelee Zimbabwen ammattiliittojen keskusjärjestöä mielenosoituksista, joita se suunnittelee vastustaakseen järkyttäviä elinolosuhteita, joihin Mugaben hallinto zimbabwelaiset pakottaa, ja vaatii, että tällaiset mielenosoitukset on sallittava ilman, että poliisi sekaantuu niihin;

12. tunnustaa, että Zimbabween ja tiettyihin Zimbabwessa oleskeleviin henkilöihin kohdennetuilla Euroopan unionin pakotteilla ei ole ollut toivottua vaikutusta niihin, jotka ovat suoraan vastuussa Zimbabwen köyhtymisestä ja ihmisten kärsimyksistä; kehottaa neuvostoa varmistamaan, että kaikki jäsenvaltiot soveltavat tarkasti voimassa olevia rajoittavia toimenpiteitä, myös aseidenvienti- ja matkustuskieltoa, ja omaksumaan mieluummin ulkopuolelle sulkevan kuin sallivan asenteen;

13. kehottaa neuvostoa lisäksi laajentamaan pakotteiden soveltamisalaa ja lisäämään tällä hetkellä 120 nimeä sisältävään yksityishenkilöiden luetteloon enemmän Zimbabwen ministereitä, kansanedustajia ja kuvernöörejä, Zanu PF -puolueen jäseniä, tukijoita ja puolueen työntekijöitä, perheenjäsenet mukaan luettuina, ja liikemiehiä sekä muita Zanu PF -puoluetta lähellä olevia merkkihenkilöitä;

14. kehottaa Kiinaa ja muita maita, jotka edelleen toimittavat Mugaben hallinnolle aseita ja muuta tukea, lopettamaan tämän ja liittymään kansainväliseen yhteisöön, joka pyrkii saamaan Zimbabwessa aikaan muutoksen kohti parempaa;

15. pitää valitettavana, että samaan aikaan kun Yhdistyneet Kansakunnat vetoaa myöntämään Zimbabween 257 miljoonaa Yhdysvaltain dollaria humanitaariseen apuun, Mugaben hallinto käyttää 240 miljoonaa Yhdysvaltain dollaria hankkimalla Kiinasta kaksitoista K-8-hävittäjää; panee niin ikään merkille Zimbabwen armeijan ilmoituksen, että korkea-arvoisille upseereille on hankittu 127 ajoneuvoa ja tulevien kuukausien aikana aiotaan hankkia vielä 194 ajoneuvoa;

16. kehottaa YK:n turvallisuusneuvostoa raportoimaan kiireesti Zimbabwen poliittisesta ja ihmisoikeustilanteesta;

17. toistaa vaatimuksensa, että Afrikan kehitysyhteisön on suljettava Hararessa oleva alueellinen rauhanturvaajien koulutuskeskuksensa ja siirrettävä se toiseen Afrikan kehitysyhteisön jäsenmaahan;

18. vaatii, että kaikki Zimbabween suunnattava apu on toimitettava aidosti valtiosta riippumattomien järjestöjen kautta ja sen on saavutettava ihmiset, joille se on tarkoitettu, ja että Mugaben hallinto saa osallistua siihen mahdollisimman vähän; on huolestunut siitä, että Euroopan unioni rahoitti Zimbabwessa seitsemän hanketta yhteensä 70 miljoonalla eurolla vuonna 2005 ja EU:n vesirahastosta on myönnetty jo 3,7 miljoonaa euroa vuonna 2006, ja pyytää komissiota antamaan vakuutuksensa siitä, että Mugaben hallinto ei hyötynyt tästä avusta;

19. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille, G8-maiden hallituksille, Zimbabwen ja Etelä-Afrikan hallitukselle ja parlamentille, Kansainyhteisön pääsihteerille, Yhdistyneiden Kansakuntien pääsihteerille, Afrikan unionin komission ja toimeenpanevan neuvoston puheenjohtajille, yleisafrikkalaiselle parlamentille, eteläisen Afrikan kehitysjärjestön pääsihteerille sekä Kansainvälisen jalkapalloliiton Fifan puheenjohtajalle.

[1] EUVL C 92 E, 16.4.2004, s. 417.

[2] EUVL C 226 E, 15.9.2005, s. 358.

[3] EUVL C 157 E, 6.7.2006, s. 491.

[4] EUVL L 26, 31.1.2006, s. 28.

[5] EUVL L 153, 16.6.2005, s. 9.

--------------------------------------------------